钦定古今图书集成/明伦汇编/氏族典/第527卷 > 《廖用贤尚友录》 > 索𬘭
## 钦定古今图书集成/明伦汇编/氏族典/第527卷 > 《廖用贤尚友录》 > 索𬘭

按《晋书索靖传》：“靖少子𬘭，字巨秀，少有逸群之量，举
秀才，除郎中。尝报兄仇手杀三十七人。俄转太宰参
军，除好畤令，入为黄门侍郎，出参征西军事，转长安
令，在官有称。及惠帝播越，𬘭东迎乘舆，以功拜鹰扬
将军。长安陷，赴长安纠合义众，频破贼党，修复旧馆，
迁定宗庙，进救新平，小大百战，𬘭手擒贼帅李羌，与”
阎鼎，立秦王为皇太子。及即尊位，是为愍帝。𬘭迁侍
中、太仆，以功封弋居伯，又迁前将军、尚书右仆射，领
吏部、京兆尹。刘曜侵逼王城，以𬘭为都督、征东大将
军，持节讨之，破曜呼日逐王呼延莫，以功封上洛郡
公。拜夫人荀氏为新丰君，子石元为世子。刘曜入关，
芟麦苗，𬘭又击破之。自长安伐刘聪将赵染，大败之，
染单马而走。转骠骑大将军、尚书左仆射、录尚书，承
制行事。后刘曜又率众围京城，𬘭与麹允固守长安
小城，城中饥窘，人相食，死亡逃奔不可制。帝使侍中
宋敞送笺降于曜，𬘭潜留敞，使其子说曜，“若许𬘭以
车骑仪同万户郡公者，请以城降”，曜斩而送之。及帝
出降，𬘭随至平阳，刘聪戮之。